༈ བླ་མ་བསོད་ནམས་དབང་ཕྱུག་པའི་བསྟོད་པ་སློབ་མའི་དད་པ་
ཉེར་སྤེལ་ཞེས་པ་བཞུགས།
།
༄༅། །སྭསྟི། རྒྱ་ཆེན་བསོད་ནམས་ཚོགས་ལ་མི་ལྷོད་ཅིང་། །ཟབ་གསལ་གཉིས་
མེད་ཡེ་ཤེས་ལ་གཞོལ་བས། །དབང་དང་གདམས་པ་མང་པོའི་མཛོད་འཛིན་པ། །ཕྲིན་ལས་
དབང་ཕྱུག་ཞབས་ལ་གསོལ་བ་འདེབས། །བྱང་ཆུབ་ཐུགས་མཆོག་རྒྱལ་སྲས་སྤྱོད་པ་ལས། །
ནམ་ཡང་མི་འགོང་བསྟན་པའི་རྩ་བ་ནི། །ཆོས་འདུལ་རྒྱ་མཚོའི་བཅས་པས་ངེས་བསྲུང་བ།
རྒྱལ་སྲས་འདུལ་བ་འཛིན་ལ་གསོལ་བ་འདེབས། །རྒྱ་ཆེའི་ཆོས་ལ་ངེས་པར་གདེང་ཐོབ་ནས། །
ཟབ་མོའི་ཆོས་ཀྱིས་སྐལ་བཟང་སློབ་མའི་ཚོགས། །ལྷག་པར་སྨིན་ཞིང་རིགས་པར་གྲོལ་མཛད་
པ། །རྒྱལ་སྲས་རྡོ་རྗེ་འཛིན་ལ་གསོལ་བ་འདེབས། །རང་བཞིན་བཅོས་མིན་དཀྱིལ་འཁོར་
འཁོར་ལོའི་མགོན། །གང་གི་སྐུ་ལ་ཡུལ་ཆེན་ཉེར་བཞི་དང་། །འཁོར་ལོ་རྣམ་ལྔའི་ལྷ་ཚོགས་
ལྷུན་གྲུབ་ནས། །འགྲོ་ཀུན་བྱིན་གྱིས་རློབ་ལ་གསོལ་བ་འདེབས། །བསོད་ནམས་ཡེ་ཤེས་ཚོགས་
ལས་གྲུབ་པ་ཡི། །དཔལ་ལྡན་བླ་མ་ཕོ་ཉ་གསུམ་གྱི་བདག །ངེས་པར་རྫོགས་སངས་རྒྱས་ཀྱི་
སྐུར་བསྒོམས་པས། །མཆོག་གི་དངོས་གྲུབ་རྩོལ་ལ་གསོལ་བ་འདེབས། །དེ་ལྟར་གསོལ་བའི་
དགེ་བ་གང་ཡོད་དེས། །རབ་བྱུང་ཚུལ་ཁྲིམས་མིག་འབྲས་ལྟར་བསྲུང་ཞིང༌། །རྒྱལ་སྲས་སྡོམ་པ་
སྲོག་བཞིན་གཅེས་བཟུང་ནས། །སྔགས་ཀྱི་དམ་ཚིག་ཚེ་འདིར་འགྲུབ་གྱུར་ཅིག །མ་དག་སྣང་བ་
འདི་ཀུན་ལྷ་ཡི་སྐུ། །གང་ཤར་དག་པའི་སྣང་བ་གཉིས་མེད་ཀྱི། །ཡེ་ཤེས་དང་དུ་གསལ་བར་
གོམས་གྱུར་པས། །བདེ་མཆོག་འཁོར་ལོའི་གོ་འཕང་དེ་ཐོབ་ཤོག །ཅེས་པ་འདི་ནི་དགེ་སློང་
མཚམས་པའི་ཁ་བཏོན་དུ་བྱ་བའི་རིམ་པ་ཉིད་དུ་གསོལ་བ་བཏབ་པའི་ངོར་བགྱིས་ནས། མཆོག་
ལྡན་ལེགས་པའི་བློས་སྦྱར་བའོ།། །།མངྒལཾ༎
212

རྗེ་རོང་ཆེན་ལ་བསྟོད་པ་སོགས་བསྟོད་པའི་ཚོགས།